Graeme in voortgesette gesprekke | Netwerk24
Graeme in voortgesette gesprekke
Deur Johann de Jager 02 Desember 2019 11:27
Die voormalige Protea-kaptein Graeme Smith het bevestig hy onderhandel steeds met Krieket Suid-Afrika oor die pos van direkteur van krieket, maar is steeds bekommerd oor 'n aantal aspekte rakende die posisie.
Smith (38) het Maandag op Twitter die stilswye verbreek nadat oor die naweek berig is dat hy en Krieket Suid-Afrika weer onderhandel en dat hy die pos binnekort kan aanvaar.
Smith het bevestig die gesprek is weer aan die gang.
Hy het egter nog nie tot enigiets ingestem nie. Daar is steeds dinge wat pla wat hy weer aan die betrokkenes sal stel.
Die Sunday Times het Sondag berig Smith oorweeg dit weer om dié pos op te neem en dat sy kontrak tot einde 2023 tot ná die Wêreldbeker-toernooi in Indië sal strek.
Smith het na wat verneem word in beginsel daartoe ingestem, maar het soos hy dit Maandag gestel het, nog sy bedenkinge.
Smith se kontrak lê na wat verneem word by sy regsmense.
Smith het hom vroeër onttrek omdat hy gevoel het dat hy nie genoeg vryheid en ondersteuning sou kry om met die nodige veranderinge by die KSA te begin nie.
Thabang Moroe, uitvoerende hoof van Krieket Suid-Afrika, het Maandagoggend op 702 gesê hulle het nog nooit so 'n pos – direkteur van krieket – gehad nie en hulle wil seker maak hulle maak die regte aanstelling.
Dis volgens hom die rede vir die gesloer met die aanstelling.
Moroe het onthul hy persoonlik het Smith vroeër genader om aansoek te doen.
Hy het gesê dit is ongelukkig dat Smith vroeër sy bedenkinge oor dinge gehad het.
"Dis waaroor ons sit, ons moet dit gaan vasstel (wat hom gepla het).
Moroe sê daar was geen inmenging – iets wat Smith glo vrees – in die tyd waarin Corrie van Zyl as direkteur waargeneem het nie.